ועדת הכלכלה, כנסת 24, פרוטוקול מספר 102, 2021-11-29 11:15

מיכאל ביטון: אנחנו ממשיכים בדיון שקשור גם הוא לפריפריה, דיון ביוזמת חברת הכנסת יעל רון בן משה בסוגיה של היעדר רכבות אל הפריפריה בלילה, בימי שישי ובמוצאי שבת.

מיכאל ביטון: יעל תפתח את הדיון, אחרי זה נשמע תשובות של משרד התחבורה, ואחרי זה תהיה התייחסות של חברי כנסת וגופים אחרים.

מיכאל ביטון: יעל, בבקשה.

יעל רון בן משה: תודה, כבוד היושב-ראש, תודה לחברי הכנסת ולנבחרי הציבור מהשלטון המקומי.

יעל רון בן משה: אני יזמתי את הדיון הזה אחרי שהגיעו אליי לא מעט פניות של אזרחים ששמו זרקור על תופעה שאני מודה שלא הייתי מודעת אליה – שאין רכבות בכלל בימי שישי, במוצאי שבת ובלילות.

יעל רון בן משה: העליתי את זה במליאת הכנסת וככל שאני מדברת חברי כנסת נוספים, ממקומות אחרים בארץ, האירו זרקורים על מקומות נוספים, ובעצם מסתבר שבחלקים גדולים של המדינה אין רכבות בלילות, בימי שישי בבוקר ובצוהריים, לפני כניסת השבת, ובמוצאי שבת.

יעל רון בן משה: שרת התחבורה השיבה לי במליאה וסיפרה על תוכנית החשמול ואמרה שלפחות חלק מהקווים כן יתחילו לחזור לפעילות בלילות ובסופי שבוע, בעיקר במרכז הארץ.

יעל רון בן משה: אבל גם מתשובת השרה וגם ממידע שהצלחתי לאסוף עולה שבפריפריה עד שנת 2025 לא צפויות לחזור הרכבות בלילות, בימי שישי ובמוצאי שבת.

יעל רון בן משה: מאז שאני עוסקת בנושא הזה מגיעות אליי כל הזמן פניות, כולל פניות ישירות אליי לווטסאפ, למשל ממש תוך כדי הדיון הקודם שולחת לי אזרחית: אני כל סוף שבוע צריכה ליסוע למשפחה בדרום ואין לי איך חוץ מרכבת.

יעל רון בן משה: לא תגברו את האוטובוסים לעוטף עזה.

יעל רון בן משה: שלוש פעמים בשישי יש אוטובוס בתל אביב ופעמיים במוצאי שבת.

יעל רון בן משה: האוטובוס מפוצץ באנשים, רמת האוטובוסים קטסטרופה, הם מלוכלכים וישנים.

יעל רון בן משה: אלה השאטלים שמפעילים במקום הרכבת.

יעל רון בן משה: בקיצור, עוד ועוד פניות של אזרחים שאין ברשותם רכב פרטי – וגם לא היינו רוצים לעודד אותם להעלות רכב פרטי נוסף על הכביש – ואין להם את האפשרות להגיע למחוז חפצם.

יעל רון בן משה: מדובר בעיקר על סטודנטים צעירים, חיילים או כל מי שרוצה אחרי שמונה בערב להגיע למשל מפה, מהכנסת, מירושלים, לבית שלו באזור נהרייה.

יעל רון בן משה: פשוט אין את האפשרות הזאת.

יעל רון בן משה: אז בעיה אחת היא שאין את הרכבות, והבעיה השנייה היא החלופות שמציעים, שהן לא מספיק מאורגנות, הן מאוד עמוסות וכנראה גם לא ראויות.

יעל רון בן משה: הבעיה השלישית זה היעדר הנגשת המידע.

יעל רון בן משה: כבר שבועות אני מנסה להבין איך אפשר להנגיש כמה שיותר את המידע לציבור, כולל היעזרות בארגונים של חברה אזרחית שעוסקים בזה.

יעל רון בן משה: לצערי אני, יחד עם הצוות שלי, שהוא מהמוכשרים ביותר, לא מצליחה להרכיב את התמונה.

יעל רון בן משה: יועצת החקיקה שלי ניסתה אתמול לחפש רכבת.

יעל רון בן משה: היא עשתה את החיפוש באתר הרכבת והוא פשוט מודיע שאין רכבות אבל לא מציע שום חלופה אחרת, בלי לינק לשאטל או חלופה אחרת.

מיכאל ביטון: גם אין סינרגיה בין האוטובוסים לרכבות.

יעל רון בן משה: בעידן שבו אנחנו מדברות כל הזמן על תחבורה ציבורית, הדבר הראשון שאדם שעושה חיפוש באתר הרכבת מקבל הוא שאין מידע.

יעל רון בן משה: מה המסר שהממשלה והכנסת משדרות בכך לציבור?

יעל רון בן משה: לא קיבלתי את על זה תשובה.

יעל רון בן משה: מניסיוני בוועדה לפניות הציבור, שאני היושבת-ראש שלה, משרד התחבורה מגיע בדרך כלל עם תשובות חלקיות בלבד.

יעל רון בן משה: אני מקווה שבדיון הזה זה לא יקרה.

מיכאל ביטון: תודה.

מיכאל ביטון: יש לנו פה את אסף זגריזק מ-ynet שמלווה את הנושא הזה בשנתיים האחרונות.

מיכאל ביטון: שתי דקות, אסף.

אסף זגריזק: הרכבות לפריפריה הופסקו בתחילת הסגר השני, בחודש ספטמבר בשנה שעברה.

מיכאל ביטון: זאת אומרת שאנחנו כבר יותר משנה באירוע הזה.

אסף זגריזק: נכון.

אסף זגריזק: ואף אחד לא טרח להודיע על זה לציבור.

אסף זגריזק: כבר בשנת 2015 נחתמו ההסכמים עם הקבלן שמבצע את החשמול, כלומר ידעו על זה שנים מראש ואף אחד לא טרח לעדכן את הציבור, עד שהייתה כאן, בוועדה הזו, אמירה אגבית של אליאס מטר, הרגולטור של הרכבות במשרד התחבורה, בחודש נובמבר בשנה שעברה.

אסף זגריזק: אז הוא עדכן, ממש בדרך אגב, שעד שנת 2023 לא יהיו רכבות בין תל אביב לחיפה.

אסף זגריזק: אנחנו עשינו סדרת כתבות, כפי שתיארת קודם, ונעשו כמה שינויים מאז – כן נפתחו כמה קווים, אבל עדיין יש שלושה קווים שהם סגורים ולא נותנים מענה לנוסעים.

אסף זגריזק: האחד בין חיפה לתל אביב, שלפי ההצהרות ייפתח מתישהו בשנת 2023, כאשר אין תאריכי יעד לציבור שאומרים מתי פותחים בין לבין – מתי פותחים בנתניה ומתי פותחים בחדרה.

אסף זגריזק: אין שום מידע בנושא הזה.

אסף זגריזק: אנחנו יודעים שיש עוד קו, בין אשקלון להרצלייה, שאמור היה להיפתח אבל נדחה בעקבות עיצומים של ועד הרכבת.

אסף זגריזק: זה אמור לקרות מתישהו בקרוב.

אסף זגריזק: ויש את קו ירושלים–הרצלייה, שעדיין לא פעיל בימי שישי.

אסף זגריזק: במשרד התחבורה וברכבת לא מסכימים להגיד מתי יואילו בטובם לפתוח את הקו הזה, שכבר נפתח באמצע השבוע לתנועת נוסעים.

מיכאל ביטון: תודה רבה.

מיכאל ביטון: משפט אחרון בבקשה.

אסף זגריזק: בעצם המטרה של פרויקט החשמול היא להעביר נוסעים מהרכב הפרטי לתחבורה הציבורית, אלא שכרגע כל מה שעושים זה להרגיל את הציבור לזה שאם אין לכם רכב אתם לא יכולים לסמוך עלינו, דבר שבדיוק חותר תחת המטרה של הפרויקט.

מיכאל ביטון: תודה.

מיכאל ביטון: פרופ' ניר קידר ממכללת ספיר נמצא איתנו בזום?

מיכאל ביטון: ניר, יש לך שתי דקות לייצג את הדרום.

מיכאל ביטון: בבקשה.

ניר קידר: בוקר טוב.

ניר קידר: אני רק אגיד שנמצא איתי יורי לוין, שהוא יושב-ראש אגודת הסטודנטים שלנו, ואני אשמח לתת לו דקה אם אפשר, כי אנחנו פועלים בשיתוף פעולה.

ניר קידר: אצלנו זה לא רק שאלה של להרגיל את האנשים להשתמש או לא להשתמש ברכב.

ניר קידר: אנחנו נמצאים ליד שדרות, בעוטף עזה, ולרוב הסטודנטים שלנו אין רכב פרטי וגם לחלק לא קטן מהסגל אין.

ניר קידר: הפעילות של המכללה מאוד נתקעת בגלל הדברים האלה.

ניר קידר: אנחנו המכללה הציבורית הגדולה בארץ, אנחנו פועלים כל יום בין שמונה בבוקר לעשר בלילה, כולל בימי שישי לאורך כל השנה – ולאנשים אין יכולת להגיע.

ניר קידר: מרצים מן החוץ לא רוצים לבוא ללמד בספיר כי הם מקבלים קצובת נסיעה על פי חד-יומי, ואם אין רכבות אז רק להתניע את האוטו ולהגיע – כי אין חלופה אחרת – עולה להם כפול ממה שהם מקבלים.

ניר קידר: את הבעיות של הסטודנטים אני אתן ליורי להציג.

מיכאל ביטון: יורי, בבקשה.

יורי לוין: היושב-ראש, תודה רבה על הדיון החשוב הזה.

יורי לוין: כמו שניר אמר, מכללת ספיר היא מכללה בפריפריה, מכללה שחורתת על דגלה להנגיש השכלה גבוהה לסטודנטים מהפריפריה החברתית, ואנחנו שמים בראש את המוביליות האקדמית והחברתית לסטודנטים שמגיעים ללמוד במכללה.

יורי לוין: ואני שואל איך אנחנו נוכל להנגיש מוביליות אקדמית וחברתית כאשר לסטודנטים שלנו אין בכלל את הדרך להגיע לקמפוס.

יורי לוין: אנחנו מדברים על רכבות בסופי שבוע ועל תחבורה ציבורית בכלל באזור.

יורי לוין: חשוב לציין שסטודנטיות וסטודנטים, אימהות חד-הוריות, הורים יחידנים וכו' שמגיעים ללמוד פה לימודי ערב מהמרכז או פה מהאזור, אחרי השעה שבע בערב אין להם תחבורה ציבורית ואין להם רכבות בכלל.

יורי לוין: כבר משעות אחר הצוהריים יש הפרשים של שעה בין רכבת לרכבת, וזה אומר שהם יכולים לבזבז שעה-שעה וחצי בהמתנה, וזה עוד בזמן שכן יש רכבות.

יורי לוין: שלא לדבר על סטודנטים שלומדים אחרי שבע בערב, שלהם אין גם את הרכבות.

יורי לוין: יש סטודנטים שרוצים לממן את הלימודים שלהם על ידי מעורבות חברתית בקהילה, ולמכללת ספיר יש כ-50 פרויקטים חברתיים, שמצד אחד תורמים לתושבים בפריפריה, ומאידך מאפשרים קיום לסטודנטים באמצעות המלגות - - -

מיכאל ביטון: יורי, תודה רבה, משפט אחרון.

יורי לוין: עוד מילה אחת על הסטודנטים והסטודנטיות שמגיעים מהיישובים הלא מוכרים.

יורי לוין: עד השעה שבע בערב יש עוד אוטובוסים, ומעבר לזה כבר אין להם איך להגיע.

יורי לוין: אין תחבורה ציבורית.

יורי לוין: עם כל הכבוד למוביליות האקדמית כאן בפריפריה, כל עוד לא תהיה לנו הנגשה של התחבורה הציבורית, זה לא משנה כמה טובים נהיה, לא נוכל להנגיש לסטודנטים את מה שצריך, וככה אנחנו רק מגדילים את הפערים.

יורי לוין: תודה רבה.

מיכאל ביטון: תודה לך, יורי.

מיכאל ביטון: נמצא איתנו אורח יקר, חבר הכנסת לשעבר דב חנין, אולי ממצטייני חברי הכנסת שהיו במשכן הזה, שהוא באמת מושא להערצה על החריצות הפרלמנטרית שלו ועל ההשפעה שלו בכנסת.

מיכאל ביטון: בבקשה.

דב חנין: תודה רבה.

דב חנין: אני היום נמצא פה בכובע של אזרח מודאג שמשתמש בתחבורה ציבורית.

דב חנין: אני מודה לחברת הכנסת יעל רון בן משה על היוזמה של הדיון החשוב הזה.

דב חנין: אדוני היושב-ראש, אנחנו במצב אבסורדי.

דב חנין: מצד אחד אומרת שרת התחבורה אמירות מאוד חשובות.

דב חנין: היא אומרת שצריך פירמידה הפוכה של תחבורה, שהולך הרגל בראש, שהבסיס הוא תחבורה ציבורית, ושצריך להשתחרר מהתלות ברכב הפרטי.

דב חנין: אלה דברים מאוד חשובים, הם גם מגובים בתקציב המדינה.

דב חנין: מהצד השני, בתחום הרכבת אנחנו חזרנו אחורה בצורה דרמטית.

דב חנין: אני מסתכל על סטודנטים, על חיילים, אנשים שצריכים להגיע ביום שישי הביתה – אין שירותי רכבת נורמליים במדינת ישראל.

דב חנין: אומרים לנו: חשמול.

דב חנין: התשובה הזו היא תשובה מקוממת.

דב חנין: כי למשל קו הרכבת לירושלים הוא קו מחושמל, לא צריך לחשמל אותו.

דב חנין: אז למה קו הרכבת לירושלים לא עובד?

דב חנין: הרי זה שירות התחבורה בין שני המטרופולינים הכי חשובים של מדינת ישראל.

דב חנין: לגבי חיפה אומרים שצריך לחשמל את המסילה.

דב חנין: מצוין.

דב חנין: אבל גם בעבר חשמלו מסילות.

דב חנין: ידעו לחשמל מסילות בלי להשבית אותן בימי שישי ובמוצאי שבת.

דב חנין: למשל, היו מקבלים היתרי עבודה – כולל בממשלות שהחרדים היו חלק מהן – לעבודה בסופי שבוע.

דב חנין: זה היה מקובל אפילו בממשלות בהרכב קואליציוני מהממשלה הנוכחית.

דב חנין: אז למה הממשלה הנוכחית הולכת לכיוון הזה?

דב חנין: אני רוצה לומר לכם, עמיתיי וחבריי חברי הכנסת, שנדמה לי שיש פה יד קלה מדי על ההדק.

דב חנין: לא חושבים על פתרונות אלטרנטיביים, לא הולכים לקראת הציבור, לא סופרים את משתמשי התחבורה הציבורית.

דב חנין: אני מבקש מהוועדה לפנות לשרת התחבורה ולבקש ממנה לקבל תוכנית אלטרנטיבית שתאפשר הפעלה מיידית של קווי הרכבת בימי שיש ובמוצאי שבת.

דב חנין: זה אפשרי והתרומה של זה לאיכות החיים של אזרחי ישראל תהיה עצומה.

דב חנין: תודה רבה.

מיכאל ביטון: תודה רבה.

מיכאל ביטון: אמרת דברים משמעותיים.

מיכאל ביטון: בני ביטון, ראש עיריית דימונה, נמצא איתנו בזום?

מיכאל ביטון: לא.

מיכאל ביטון: אז אתן לרכבת אפשרות להתייחס.

מיכאל ביטון: אבשלום אלמליח, סמנכ"ל תכנון והפעלה של רכבת ישראל, בבקשה.

מיכאל ביטון: גם הוא לא נמצא.

מיכאל ביטון: אז משרד התחבורה, בבקשה.

יעל רון בן משה: רגע, לפני זה.

יעל רון בן משה: דב חנין דיבר על עבודות בשבת.

יעל רון בן משה: בעידן שבו השרה כבר מדברת, ואם אני מבינה נכון אז גם מקדמת ממש, תחבורה ציבורית בשבת, אז בוודאי שעבודות בשבת צריכות להיעשות, כפי שהיה בממשלות קודמות, כולל כאלה עם חרדים.

יעל רון בן משה: אני אשמח שמשרד התחבורה יתייחס גם לנושא הזה.

מיכאל ביטון: משרד התחבורה, בבקשה.

אליאס מטר: אני אליאס מטר, מנהל אגף רכבות במשרד התחבורה.

אליאס מטר: אתחיל עם הסוגיות הפרטניות.

אליאס מטר: נתחיל ברקע לפרויקט החשמול.

אליאס מטר: תשתיות המסילה בארץ הן תשתיות שהתחילו לפתח אותן אחרי שנת 2000.

אליאס מטר: אלה תשתיות שבמשך שנים אף אחד לא פיתח אותן.

אליאס מטר: הנתון המאוד מעניין הוא שכמעט אין עיר בארץ שיכולה לקבל שירות של יותר מקו אחד.

אליאס מטר: כלומר, כל עבודה של פיתוח ותחזוקה למעשה מנתקת את העיר מקבלת שירות.

אליאס מטר: אז אלה נתוני הפתיחה, והם מאוד מקשים כשרוצים לצאת לעבודות שדרוג ופיתוח.

אליאס מטר: ניקח למשל את חיפה, תל אביב או ירושלים.

אליאס מטר: אם רוצים לעשות איזושהי פעילות בקו שמקשר לעיר הזאת, אותה עיר לא תקבל שירות.

אליאס מטר: ברור שהמצב הזה שונה בתכלית לעומת מדינות מפותחות באירופה ובמזרח הרחוק, שבהן אפשר לעבוד על קטע מסוים ובאותו זמן לייצר לתושבים חלופה מסילתית ראויה.

אליאס מטר: בארץ אפשר לתת את זה רק במקומות נקודתיים מאוד, כמו העיר באר שבע, שזוכה לקבל שירות משני קווים נפרדים.

אליאס מטר: החשמול הוא למעשה הסנונית הראשונה בפרויקטים שמבצעים על מסילה פעילה.

אליאס מטר: אני לא רוצה להיות מאוד קודר, אבל אם תוכנית החומש הקודמת של הרכבת פיתחה קו לכרמיאל ופיתחו את קו העיירות של שדרות, נתיבות, אופקים ואת קו העמק, אז תוכנית הפיתוח החדשה של הרכבת שאושרה, שכוללת תקציב של 46 מיליארד, מתמקדת בפתיחת צווארי בקבוק: הכפלת המסילה של חיפה–תל אביב; בניית המסילה הרביעית באיילון; הארכת הרציפים.

אליאס מטר: זאת אומרת שעתידות לנו עבודות קשות ומורכבות מאוד מאוד לפתיחת העורקים האלה, ולכן פרויקט החשמול הוא לא האחרון מבין הפגיעות בנוסע שיהיו בעשור הקרוב.

אליאס מטר: אבל יש גם צדדים חיוביים.

אליאס מטר: הפרויקט מתקדם.

אליאס מטר: ב-26 בדצמבר, בעוד פחות מחודש, ייפתח קו הרכבת אשקלון–הרצלייה במתכונת חשמלית, ועם הפתיחה של הקו הזה 19 תחנות רכבת, שכוללות תחנות בקשת השרון, רעננה, הוד השרון, כפר סבא, ראש העין, בני ברק, פתח תקווה, בת ים-חולון, אשדוד, יבנה מערב, אשקלון, נתיבות, שדרות ואופקים – כולן יקבלו שירות החל מ-26 דצמבר, כולל שירות בלילות ובשישי ומוצאי שבת.

מיכאל ביטון: 26 בדצמבר זה תאריך סופי?

אליאס מטר: כן.

אליאס מטר: לגבי הרכבת לירושלים ביום שישי – הרכבת ביום שישי לירושלים אמורה להתחיל לפעול ברבעון הראשון של השנה הבאה.

אליאס מטר: הסיבה שהקו הזה לא עובד בשישי היא עבודות פיתוח לחיבור ירושלים למודיעין.

אליאס מטר: נעשות עבודות על הקו הזה בפרויקט שנקרא "קשת מודיעין", ולכן לא ניתן להפעיל את הקו הזה בסופי שבוע.

אליאס מטר: בחודשים הקרובים העבודות האלה אמורות להסתיים, וזה יאפשר פתיחה של שתי רכבות ממודיעין לירושלים וגם הפעלה של ירושלים–הרצלייה בימי שישי.

יעל רון בן משה: סליחה, אבל את התשובה שלא ניתן להפעיל רכבות כי עושים עבודות אנחנו מכירים.

יעל רון בן משה: אנחנו מנסים לראות איך כן אפשר לשפר את השירות לאזרח.

יעל רון בן משה: כרגע השירות הוא לא טוב.

יעל רון בן משה: אנחנו גם כל הזמן עוסקים בקווים של הרצלייה ותל אביב, אבל בוא נדבר גם על חיפה, על נהרייה, על כרמיאל.

יעל רון בן משה: אתה מבין את התסכול שלי ושל האזרחים?

יעל רון בן משה: משהו פה לא מנוהל עד הסוף.

יעל רון בן משה: להגיד שאין רכבות כי יש עבודות זה לא תשובה מספיק טובה.

יעל רון בן משה: אני רוצה לדעת אילו חלופות נשקלו ומה אפשר לעשות כדי לשפר את השירות.

יעל רון בן משה: בואו נתקדם.

אליאס מטר: אני אענה.

יעל רון בן משה: תודה.

יעל רון בן משה: אגב, יש פה נציג של הרכבת?

אליאס מטר: יש פה גם נציגים של הרכבת.

מיכאל ביטון: יש להם נציגים בזום.

יעל רון בן משה: אנחנו ביקשנו שהם יהיו בזום או שהם ביקשו?

יעל רון בן משה: דיון שעוסק ברכבות בלי שיש פה נציג של הרכבת?

יעל רון בן משה: זה לא מכבד את הדיון ואת החשיבות שלו לאזרחים ולכנסת.

מיכאל ביטון: ההערה הזאת נכונה.

יעל רון בן משה: זה לא דיון על תחבורה באופן כללי, זה דיון על הרכבת – ואין פה נציג של הרכבת.

אליאס מטר: אני אענה בשמי.

אליאס מטר: קודם כול, סוגיית הסגירוֹת היא באחריות המשרד, ולכן התייצבנו כאן לתת את כל התשובות, ואני מקווה שבסוף הדיון כולכם תצאו עם כל התשובות.

מיכאל ביטון: אתה הבוס של הרכבת, לא?

מיכאל ביטון: אתה הרגולטור של החברה הזאת.

אליאס מטר: אז אני אומר שאני אתן לכם את כל התשובות שיידרשו.

יעל רון בן משה: תודה.

אליאס מטר: קו כרמיאל–חיפה כן עובד בשישי ובמוצ"ש.

אליאס מטר: קו נהרייה–חיפה גם עובד בשישי ובמוצ"ש - - -

יעל רון בן משה: מחיפה לתל אביב אין שאטלים.

אליאס מטר: אנחנו נגיע לזה וניתן את כל התשובות שצריך לתת.

אליאס מטר: גם קו העמק עובד בשישי ובמוצ"ש.

אליאס מטר: גם נשאלה שאלה לגבי שבת, שעוד מעט אענה אליה.

אליאס מטר: התפיסה של פרויקט החשמול כפי שהיא נבנתה לפני כמעט עשור דיברה על תפעול שוטף של הרכבת בימים א' עד ה', בשעות הפעילות שמאפשרות לנו לעבוד, תוך מיקוד עבודות בסופי שבוע, מחמישי בלילה ועד ראשון בבוקר, ולילות.

אליאס מטר: כל חלון עבודה כזה, אם לא נאפשר בו עבודות, זה אומר שהפרויקט הזה יידחה עוד ועוד ועוד.

אליאס מטר: לנו במשרד חשוב לקדם אותו בלוחות הזמנים שנקבעו ולפי אבני הדרך שנקבעו.

אליאס מטר: יש בכך המון תועלות שאולי הציבור לא חשוף אליהן.

אליאס מטר: הציבור מתייחס לחשמול כפרויקט ירוק שחוסך בדלק וטוב לסביבה, וזה בוודאי נכון.

אליאס מטר: אבל בנוסף, החשמול הוא פרויקט שאם המשרד והרכבת לא היו נכנסים אליו במועד שבו נכנסנו, הרכבת לא הייתה מסוגלת לתת שירות אמין לנוסעיה.

אליאס מטר: כי היינו עם ציוד נייד מאוד מיושן, עם מערכות מאוד מיושנות, ואם לא היינו עושים את הפיתוח במועדים האלה, רמת השירות לאזרח הייתה נפגעת בכל מקום בארץ.

אליאס מטר: לגבי חיפה–תל אביב, מדובר במקטע העבודה הקשה ביותר והכאוב ביותר מבחינת נוסעי התחבורה הציבורית.

אליאס מטר: מדובר במקטע יחסית ארוך, שבו הנוסעים מעדיפים רכבת על פני אוטובוס.

אליאס מטר: 95% מתנועות התח"צ בין חיפה לתל אביב נעשות ברכבת ולא באוטובוסים.

אייל שמואלי: אז אתם אומרים להם ללכת ברגל?

מיכאל ביטון: נניח שאתה מוצא את עצמך פוגע בתפקוד הרכבות בגלל עבודות – למה אין הכפלה של קווי האוטובוס באותו אזור?

אליאס מטר: אין ספק שזו דרישה בסיסית.

אליאס מטר: הבעיה בקווים החלופיים היא בכך שהשירות החלופי הוא פחות אטרקטיבי מהרכבת.

אליאס מטר: לדוגמה, קו 909 שעושה את חיפה–תל אביב ביום שישי, כשאין רכבת, עושה את המסלול ביותר משעתיים, לעומת הרכבת, שעשתה את זה בשעה ולפעמים גם טיפה פחות.

אליאס מטר: וזה אתגר שהוא באמת קשה לניהול, הוא לא פשוט.

אליאס מטר: אז לקחנו את הקווים האלה וביטלנו בהם את העצירות, עשינו אותם קווים ישירים שלא עוצרים בנתניה, חדרה ובהרצלייה בדרך - - -

מיכאל ביטון: אליאס, אנחנו לא יכולים לרדת לפירוט כזה.

מיכאל ביטון: חברת הכנסת וכל מי שהצטרף אליה להצעה לסדר רוצים פתרונות לבעיה שהיא מדברת.

מיכאל ביטון: תן פתרונות.

מיכאל ביטון: אמרת שיש שני קווים שיפעלו עד דצמבר.

מיכאל ביטון: בתשובות שלכם אלינו אני רואה שבינואר 2022 ייפתח קו.

מיכאל ביטון: תן לנו את התשובות, תן לנו את הפתרונות.

יעל רון בן משה: זה 2023 אולי.

יעל רון בן משה: אולי.

יעל רון בן משה: וחוץ מזה, מה החלופה?

יעל רון בן משה: הציע חבר הכנסת לשעבר דב חנין לשקול לקיים עבודות בשבת איפה שצריך.

יעל רון בן משה: כולנו רוצים לשמור על הסטטוס קוו אבל אנחנו יודעים שאיפה שצריך כן עושים עבודות בשבת.

אליאס מטר: העבודות מתקיימות.

יעל רון בן משה: האם אפשר לשקול להפעיל רכבות בשעות מסוימות ביום שישי כדי להוריד את הלחץ מקו חיפה–תל אביב?

אליאס מטר: אני אסביר.

אליאס מטר: העבודות מתבצעות בשני חלונות עבודה.

אליאס מטר: חלון אחד זה לילות והחלון השני זה סופי שבוע, כולל בשבת במקטעים שבהם אנחנו מקבלים היתרים לעבודה בשבת.

יעל רון בן משה: מה המצב בקו תל אביב–חיפה?

אליאס מטר: מתבצעות עבודות כמעט בכל המקומות שבהם ניתן, גם בקו הזה.

אליאס מטר: המשמעות של הפעלת רכבת ביום שישי זה דריסה של רצף העבודות.

אליאס מטר: צריך להבין, עבודה על מסילה פעילה מחייבת התארגנות בטיחותית שתופסת את הקו ומוודאת שאין בו תנועה פעילה, עלייה של כוחות, שינוע של - - -

יעל רון בן משה: מה המשמעות של זה מבחינת תקציבים ולוחות זמנים?

אליאס מטר: המשמעות היא זמן.

אליאס מטר: אני אתן לך סימולציה.

אליאס מטר: ביום שבו אנחנו צריכים לסיים את תנועת הרכבות בתשע בלילה ואנחנו צריכים להחזיר אותן בחמש מבוקר – בתוך פרק הזמן הזה, הזמן האפקטיבי הוא כחמש שעות עבודה.

אליאס מטר: הכניסה לשטח, שינוע הכלים, הווידוא שאין מפגעים ואין רכבות בקטע, שינוע חומר מאתר ההתארגנות, הגעה של צוותי העבודה, כלי העבודה ופינוי המסילה – כל אלה מאפשרים פרק זמן מאוד מצומצם לעבודה.

אליאס מטר: החלון של סוף השבוע הוא חלון הרבה יותר גדול, מדובר על כ-54 שעות עבודה רצופות במקרים שבהם מתירים עבודה.

אליאס מטר: לכן אם נשבש את הפעילות הזאת מבחינת הרצף על העבודה, הפרויקט הזה יתארך באופן משמעותי.

אליאס מטר: וכמו שאמרתי, החשמול של הרכבת הוא לא פרויקט שנחמד שיהיה, לא, זה פרויקט שהוא בסיסי, אלמנטרי וכל הפיתוח של הרכבת נשען עליו – המוסכים, הציוד הנייד וכל המערכות.

יעל רון בן משה: אז מה עושים?

אליאס מטר: מאיצים את הפרויקט הזה בכל דרך.

אליאס מטר: לפני שנתיים הפרויקט הזה היה בלוחות זמנים של 2030, והרכבת והמשרד הצליחו לצמצמם את הפרויקט הזה ללוחות זמנים של 2025, כאשר ב-26 בדצמבר מקבלים את הקו הכי מרכזי ברכבת בחזרה בתפקוד מלא, ובנוסף, במהלך 2022 העבודות במקטע נתניה–תל אביב מסתיימות.

מיכאל ביטון: מה אתה עושה עם תגבור אוטובוסים ושאטלים בקווים בשעות שביטלת?

מיכאל ביטון: אתה הרי משרד התחבורה, אתה יכול לתת הוראה לחברות להגביר אוטובוסים.

אליאס מטר: ההוראה קיימת.

אליאס מטר: האוטובוסים מתוגברים ויש לנו מידע על כמויות הנוסעים בכל אוטובוס.

מיכאל ביטון: ואם מישהו נכנס לאתר הרכבת ורואה שאין רכבת – יש הפניה לאוטובוס או למידע אחר?

מיכאל ביטון: יש אתר של המשרד שאומר שהרכבת סגורה ונותן לינק לאוטובוס במקומו?

קרן ברק: אני מורן ברק, מאגף רכבות במשרד התחבורה.

קרן ברק: יש הפניה בלשונית - - -

יעל רון בן משה: אנחנו מקבלים מאות תגובות שזה לא נגיש.

יעל רון בן משה: בבקשה תבדקו את זה.

קרן ברק: אנחנו עובדים על ההנגשה של זה - - -

יעל רון בן משה: אבל אנחנו יודעים שזה לא מונגש.

מיכאל ביטון: רגע, תנו לה לדבר.

קרן ברק: זה נמצא עכשיו בלשונית של העדכונים ואנחנו עובדים מול הרכבת שהמידע יהיה הרבה יותר נגיש, וברגע שיחפשו קו במסלול מסוים, מוצא ויעד, אפשר יהיה למצוא את השאטל בצורה נגישה יותר.

קרן ברק: חוץ מזה, יש את האתר של משרד התחבורה עם כל האפליקציות הפרטיות, אפשר למצוא שם את כל המידע על התחבורה הציבורית בצורה הכי זמינה שיש.

קרן ברק: גם לרכבת יש אתר, שניתן להגיע אליו מהאתר של הרכבת, שמאפשר למצוא קו אוטובוס לפי מוצא ויעד של תחנה.

קרן ברק: כלומר, אם אתה רוצה להגיע למשל מסבידור לחיפה זה נותן את קווי האוטובוס שמשרתים במקטע שבין תל אביב לחיפה.

קרן ברק: וכמו שאליאס אמר קודם, נעשה מהלך של תגבור של קווי תחבורה ציבורית שפועלים במקביל לרכבת, ובנוסף, בהנחיית השרה, הרכבת גם פתחה שאטלים לתחנות שבסופי שבוע ובלילות השירות שלהן יורד כתוצאה מעבודות החשמול.

יעל רון בן משה: אני שאלתי את השאלה הזאת את השרה במליאה ואני שואלת גם אתכם: אתם קשובים לצורכי הציבור?

יעל רון בן משה: שנה וחצי אנחנו בתוך הפרויקט הזה ועדיין מגיעות עשרות אם לא מאות פניות לוועדה לפניות הציבור, שבראשה אני עומדת, שהמידע הזה לא קיים.

יעל רון בן משה: אז אפשר להמשיך ולהגיד שהוא קיים, אבל אנשים לא מצליחים להבין אותו.

יעל רון בן משה: אתם מכירים את הטענה הזאת או שזאת פעם ראשונה שאתם שומעים אותה?

אליאס מטר: לא.

יעל רון בן משה: אז אתם מכירים.

יעל רון בן משה: האם נעשו שיפורים בדבר הזה?

יעל רון בן משה: אני מדברת עכשיו על הנגשת המידע, לא על השירות עצמו.

יעל רון בן משה: ושאלה שנייה, האם יש איזשהו שיתוף של הציבור?

יעל רון בן משה: אנחנו רואים את הקבוצות האזרחיות שעושות תהליכים מאוד משמעותיים של חשיבה איך לשים במוקד את הציבור שאינו נוסע בתחבורה ציבורית.

יעל רון בן משה: אתם נפגשים איתן?

יעל רון בן משה: מדברים איתן?

יעל רון בן משה: שומעים מה דעתן?

יעל רון בן משה: או שהכול מתבצע ביניכם?

מיכאל ביטון: תודה, חברת הכנסת.

מיכאל ביטון: אני רוצה לתת לעוד חברי כנסת לדבר.

מיכאל ביטון: שירלי פינטו, בבקשה.

שירלי פינטו קדוש: (כל דבריה מתורגמים משפת הסימנים).

שירלי פינטו קדוש: צוהריים טובים.

שירלי פינטו קדוש: אני רוצה לברך את חברת הכנסת יעל רון בן משה על קיום הדיון החשוב הזה.

שירלי פינטו קדוש: אני אשמח לתת אספקט קטן, נקודת מבט של אנשים עם מוגבלויות, שלהם אין חלופה אחרת מרכבת ישראל וברגע שיש קו מושבת הם לא יכולים להתנייד.

שירלי פינטו קדוש: ברגע שאתם מנתקים את אותה עיר שבה הם נמצאים, אנשים פשוט נשארים בבית ולא יוצאים לעבודה, כי התחבורה הציבורית הבין-עירונית היא לא נגישה, האוטובוסים לא נגישים.

שירלי פינטו קדוש: האנשים האלה פשוט נשארים מנותקים.

שירלי פינטו קדוש: לכן חשוב לי להבין איך המשרד פותר את הבעיה.

שירלי פינטו קדוש: אני מבינה שיש שאטלים, אבל לא כל כך ברור לי מה התדירות שלהם והאם הם נגישים לאותה אוכלוסייה.

שירלי פינטו קדוש: אלה דברים לא ברורים, וצריך לתת מענה לכל האוכלוסיות, כולל לאוכלוסייה מאוד גדולה שנמצאת בפריפריה ולא יכולה להגיע למרכז.

מיכאל ביטון: תודה רבה, שירלי פינטו.

מיכאל ביטון: אלכס פרידמן, יושב-ראש "נכה לא חצי בן אדם".

אלכס פרידמן: הבאה בתור, רביד אדרי.

מיכאל ביטון: רביד אדרי מלינק 20, בבקשה.

רביד אדרי: בוקר טוב.

רביד אדרי: חשוב לי להציג את עצמי קודם.

רביד אדרי: שומעים אותי?

מיכאל ביטון: רק שנייה.

מיכאל ביטון: אנחנו ביקשנו מהכנסת שיאריכו את המיקרופונים לטובת נכים.

מיכאל ביטון: שיהיו שישה-שבעה מיקרופונים שאפשר להזיז.

מיכאל ביטון: רביד, בבקשה.

רביד אדרי: אני רביד, מלינק 20, שזו תנועה חברתית של צעירים עם וללא מוגבלות שפועלת לקידום זכויות של אנשים עם מוגבלות.

רביד אדרי: אני כאן היום כדי להציג את המצב של אנשים עם מוגבלות.

רביד אדרי: אנחנו מדברים על החשיבות של תחבורה ציבורית בין הפריפריה למרכז כדבר שמייצר שוויון הזדמנויות לכולם, ולצד זה גם חשוב להדגיש שהרכבת היא כלי התחבורה היחידי במדינת ישראל שנגיש לאנשים עם מוגבלויות.

רביד אדרי: חשוב לי גם להצטרף למה שחברת הכנסת פינטו אמרה ולהגיד כמה נתונים שחשוב שתכירו.

רביד אדרי: במשבר הקורונה כ-40% מהעובדים עם מוגבלויות הוצאו לחל"ת, שזה פי ארבעה לעומת יתר העובדים.

רביד אדרי: לפי המעסיקים עצמם הקושי המרכזי בהחזרת עובדים עם מוגבלויות לעבודה הוא הקושי להגיע לעבודה בגלל בעיות בתחבורה הציבורית.

רביד אדרי: זה דבר שגורם לאובדן תוצר גולמי למשק, שנגרם מהיעדר של שילוב אנשים עם מוגבלויות.

רביד אדרי: זה עומד על 6.4 מיליארד שקלים בשנה, שזה הרבה מאוד.

רביד אדרי: עוד לפני משבר הקורונה אנשים עם מוגבלויות חוו שיעור בדידות גבוה פי ארבעה לעומת אנשים ללא מוגבלות, ולמעלה מרבע מהאנשים עם מוגבלות שחווים את הבדידות מציינים את היעדרה של תחבורה נוחה וזמינה כסיבה מרכזית לחוסר מעורבות חברתית.

רביד אדרי: אני אישה עם מוגבלות, ותחבורה נגישה היא הדרך שלי לחיות חיים מלאים, לצאת עם חברים, להגיע למופעי תרבות, לקניות.

רביד אדרי: תחבורה נגישה הכרחית מבחינתי גם כדי לקבל טיפול רפואי.

רביד אדרי: אני תלויה מאוד בתחבורה ציבורית, אני לא מסוגלת לנהוג, הרגל שלי לא מתפקדת.

רביד אדרי: יש אנשים עם כיסאות גלגלים, שלא יכולים בכלל להשתמש ברכב פרטי.

רביד אדרי: מבחינת התחבורה של הרכבת, בסופי שבוע ובשבתות מה שקורה בפועל זה שמספקים שאטל אחד נגיש, שזאת בעצם מונית אחת נגישה.

רביד אדרי: זה יוצר מצב שאם שני אנשים עם מוגבלות מגיעים לתחנה אז האדם הראשון יעלה, הוא ייסע לאן שהוא צריך ואז המונית תחזור לאותה תחנה ותאסוף את האדם הבא.

רביד אדרי: זה יוצר מצב שאנשים יכולים להמתין שלוש או ארבע שעות עד שהשאטל יחזור לאסוף אותם.

רביד אדרי: כך שהחלופה שמשרד התחבורה מציע פה היא לא יעילה, וזה מגביל מאוד את הלו"ז של אנשים עם מוגבלות ליציאות בערב ובסופי שבוע ובשבתות.

מיכאל ביטון: תודה רבה לך, רביד.

מיכאל ביטון: משה דוידוביץ, ראש המועצה האזורית מטה אשר, בבקשה.

משה דוידוביץ: תודה, אדוני היושב-ראש.

משה דוידוביץ: אני רוצה להודות לחברת הכנסת יעל רון בן משה על עצם העלאת הנושא הכל כך חשוב הזה.

משה דוידוביץ: אני שמעתי כרגע את הגברת הנכבדה שדיברה ואני חושב שהיא תמצתה בדיוק את ההתייחסות לאנשים השקופים.

משה דוידוביץ: ככה אני קורא להם.

משה דוידוביץ: גם אנשים עם מוגבלויות וגם אנשים בפריפריה.

משה דוידוביץ: אדוני היושב-ראש, כשאני שומע את החבר הנכבד ממשרד התחבורה אומר שקו אשקלון עוד מעט יפעל וקו הרצלייה פועל – זה נחמד ויפה, אבל לי יש שני בנים תאומים חיילים.

משה דוידוביץ: הם משתחררים מהצבא.

משה דוידוביץ: אחד משרת בצוקי עובדה והשני בתל אביב.

משה דוידוביץ: הם באים בימי שישי, פעם כן, פעם לא, וכשהם צריכים להגיע – אין תחבורה ציבורית.

משה דוידוביץ: זה ישראבלוף.

משה דוידוביץ: אדוני היושב-ראש, אני לא בא בטענות לממשלה הזאת שרק אתמול נבחרה.

משה דוידוביץ: זה נושא מאוד מאוד מורכב, אבל אני חושב שהממשלה הזאת חייבת להתייחס לסוגיות האלה, ובעיקר בפריפריה – בנהרייה, בקריית שמונה, בצפת ובחניתה.

משה דוידוביץ: ואם כבר אנחנו מדברים על תחבורה ציבורית, תושבים שלי מספרים שאוטובוסים לא נכנסים ליישובים שלנו.

משה דוידוביץ: לרגבה אוטובוס לא נכנס בכלל.

משה דוידוביץ: שלא לדבר על זה שעכשיו גם אין רכבת בסופי שבוע ובימי שישי.

משה דוידוביץ: בנוסף, השרה המכובדת החליטה לעצור את קידום כביש 6 לצפון.

מיכאל ביטון: תודה רבה.

מיכאל ביטון: אייל שמואלי, בבקשה.

אייל שמואלי: תודה רבה, כבוד היושב-ראש.

אייל שמואלי: אני אתמול ישבתי על אתר הרכבת, הייתה לי כוונה להגיע היום בבוקר מכפר ורדים לירושלים ברכבת.

אייל שמואלי: צריך פרופסורה כדי להבין איך מתנהלת הרכבת היום.

אייל שמואלי: עם כל הכבוד לרכבת ישראל ומשרד התחבורה, אני מציע לכם ללמוד קצת את העדכונים של רכבת ישראל באתר האינטרנט שלהם, בדגש על הצבע האפור.

אייל שמואלי: צבע אפור זה אומר שהרכבת מושבתת.

אייל שמואלי: מצפון מדינת ישראל ועד קצה הרכבת בדימונה, הכול אפור.

אייל שמואלי: אם אתה רוצה לצאת מנהרייה אתה תגיע לחיפה, ומחיפה תלך ברגל לבנימינה, כי רק מבנימינה יש שאטל, כך מסתבר מהציורים והעדכונים של רכבת ישראל.

אייל שמואלי: לחברי וידידי ממשרד התחבורה – שמענו את הצרות של משרד התחבורה וזה נוגע לליבנו, אבל תושבי מדינת ישראל, ובייחוד הפריפריה, באו לפה בציפייה לשמוע ממשרד התחבורה שהם יעשו חישוב מסלול מחדש, תרתי משמע, ויבדקו איך אפשר לעצור רגע כמה פעילויות בכמה קווים ולשחרר כמה קווים, גם אם זה יאריך קצת את הזמן.

אייל שמואלי: דבר שני, כמו שציינו פה החברים הקרובים, במצב הפקקים במדינת ישראל, לעבוד על הרכבות בשישי-שבת זה פיקוח נפש.

אייל שמואלי: אני חושב שהוועדה צריכה לקרוא למשרד הבריאות ולהציג נתונים כמה אנשים מתים באמבולנסים או ברכבים פרטיים בדרכם לבתי חולים.

אייל שמואלי: שלא לדבר על זה שאם מישהו צריך להגיע מכפר ורדים לדיאליזה בהדסה בירושלים – לי זה לקח היום ארבע וחצי שעות.

אייל שמואלי: ומה שציינת לגבי רכבת כרמיאל – תודה רבה למשרד התחבורה ולרכבת ישראל על הרכבת לכרמיאל, אבל היא נבנתה ונחנכה רק לפני ארבע שנים, אז מפתיע שעכשיו מחשמלים אותה.

אייל שמואלי: כבוד היושב-ראש, לפני 40 שנה כבר נסענו במדינות עולם שלישי ברכבות חשמליות.

אייל שמואלי: הרכבת לכרמיאל נחנכה לפני ארבע שנים, ועכשיו היא נעצרה לחשמול של שנתיים.

יעל רון בן משה: אני רק רוצה להגיד שגם בחלק גדול מהקווים לדרום אין תגבור של אוטובוסים.

יעל רון בן משה: שלושה אוטובוסים.

יעל רון בן משה: ככה כותבים לי משדרות, אני מניחה שזה סטודנטים.

מיכאל ביטון: אתה צריך לבדוק את הנתונים שלך, אליאס, לא מספיק להגיד שיש תגבור, גם צריך לבדוק כמה תגבור יש.

מיכאל ביטון: אתה יודע, הרי רכבת שווה ל-20 אוטובוסים מבחינת יכולת הנשיאה, ככה שאם הוספת שני אוטובוסים בעצם לא עשית כלום.

מיכאל ביטון: צריך לתגבר במסות, כי רכבת שווה הרבה אוטובוסים.

יעל רון בן משה: וגם אם נגיד יש תגבור, כדאי שהאזרחים ידעו את זה.

מיכאל ביטון: אני רוצה לסכם את הדיון.

מיכאל ביטון: קודם כול, שוב התנצלות בפני האנשים שהגיעו לפה ולא הספקתי לתת להם להתבטא.

מיכאל ביטון: כל מי שיביא לנו נייר עמדה כתוב, נפיץ אותו בקרב כל חברי הוועדה ונציג באתר הוועדה.

מיכאל ביטון: אז כל מי שרוצה להציע או לספר על מקרים שקרו – נא לשלוח לנו את זה ונציג את זה באתר.

מיכאל ביטון: אני רוצה להודות לחברת הכנסת יעל רון בן משה על היוזמה של הדיון הזה בדבר היעדר שירותי רכבות אל הפריפריה בלילה, בימי שישי ובמוצאי שבת, ולכל הח"כים שהצטרפו לנושא.

מיכאל ביטון: הוועדה מבקשת ממשרד התחבורה לגבש תוכנית אלטרנטיבית לעבודות החשמול והתחזוקה של הרכבת שתאפשר הפעלה מיידית של קווי רכבת בימי שישי ובמוצאי שבת, ולהודיע עליה בכתב לוועדה בתוך 30 יום.

מיכאל ביטון: עד שיימצאו פתרונות חלופיים הוועדה דורשת ממשרד התחבורה לייצר פתרונות מסיביים של תחבורה ציבורית חלופית, לרבות הפעלת שאטלים ותגבור התחבורה הציבורית בתדירות גבוהה, ואת כל אלו לגבות במידע ברור לציבור על זמינותם.

מיכאל ביטון: מה שהוצג לנו פה זה שהיד קלה על ההדק בביטול קו, אבל אין מסה קריטית של אוטובוסים ושאטלים ומידע מספיק ברור לכל אדם שמחפש תחליף לאותו קו שנסגר.

מיכאל ביטון: הבעיה הזאת לא שייכת לממשלה הנוכחית, אבל חובתה של הממשלה הנוכחית לעסוק בתפקוד הרכבת מיומה הראשון, במיוחד אם נאמר פה שהתחבורה הציבורית היא בראש סדר העדיפויות של השרה.

מיכאל ביטון: היינו מצפים להתערבות מסיבית במשברים בתפקוד הרכבת וליד אגרסיבית ונחושה כדי שכל הגופים יעשו את תפקידם.

מיכאל ביטון: אנחנו עדיין מצפים למעשה הזה ואנחנו מצפים לשינוי דרמטי בנגישות המידע בדבר הקווים שנסגרים.

מיכאל ביטון: אנחנו נבדוק מה נעשה בחודשיים הקרובים.

מיכאל ביטון: ראינו דיווח שכמה קווים ייפתחו ממש בתוך חודש-חודשיים, ואנחנו רוצים לראות שזה אכן קורה.

מיכאל ביטון: אנחנו רוצים לראות פתרונות בעוד 30 יום, ובהתאם לתפקוד ובהתאם לפתרונות אנחנו נקיים דיון מעקב בוועדה.

מיכאל ביטון: אני כבר אומר לכם שבדיון הבא מנכ"לית משרד התחבורה תהיה פה וגם מנכ"ל הרכבת ויושב-ראש הרכבת.

מיכאל ביטון: שניהם יידרשו לבוא לדיון המעקב בעוד חודשיים.

מיכאל ביטון: אם נופתע ונראה קפיצת מדרגה דרמטית בחודשיים האלה אז נוותר על הדיון.

מיכאל ביטון: אבל אם לא, יהיה פה דיון מעקב בעוד חודשיים.

מיכאל ביטון: תודה רבה לכולם.